Пинокио
Пинокио е главният герой на писателя Карло Колоди (1826 – 1890) от „Приключенията на Пинокио“ (1883), едно от най-прочутите произведения в историята на детската литература. Името Pinocchio идва от италианското pino, бор – дървеното трупче, от което „татко“ Джепето издялва човечето („Имало едно време едно парче дърво. То не било някакво специално дърво, а обикновена голяма цепеница, каквито през зимата слагат в печките и камините, за да затоплят стаите...“).

Пинокио е мързелива и наивна антропоморфна марионетка (burattino на италиански означава точно това, кукла на конци, оттам и аналогичният герой Буратино в „Златното ключе или приключенията на Буратино“, руската адаптация на историята на Пинокио, публикувана на руски през 1936 г. от Алексей Николаевич Толстой). Едно от най-забележителните му свойства се състои в издължаването на носа при лъжене. След много перипетии, когато помъдрява и се научава да се грижи за другите, Пинокио се превръща в човешко същество.

Сред най-известните „портретисти“ на Пинокио са илюстраторите Роберто Иноченти и Марайа (рисунките на последния са използвани в българското издание на книжката от 70-те години на 20 век). Други негови популярни преображения могат да се видят в киното – в едноименните филми на Дисни и на Роберто Бенини.

Външни препратки 
  „Приключенията на Пинокио“ от Карло Колоди 
  „Приключенията на Буратино“ от Алексей Толстой
  „The Adventures of Pinocchio“
  „Les aventures de Pinocchio“
  „Las aventuras de Pinocho“
  „Un burattino di nome Pinocchio“

Детска литература
Литературни герои
Анимационни герои
Филмови герои
Кукли